MPLA
MPLA, Movimento Popular de Libertação de Angola, angolansk selvstændighedsbevægelse og politisk parti, stiftet i 1956; partiet har haft magten i Angola siden 1975. MPLA's leder, Agostinho Neto, anførte den væbnede kamp mod den portugisiske kolonimagt, og ulig de andre oprørsbevægelser, FNLA og UNITA, søgte MPLA at repræsentere alle befolkningsgrupper. I 1975 erklærede bevægelsen Angola for selvstændigt med MPLA som eneste lovlige parti og Neto som præsident. Siden uafhængigheden har MPLA nedkæmpet FNLA og kæmpet mod UNITA og dets sydafrikanske støtter. I 1977 blev MPLA reorganiseret som et marxistisk-leninistisk parti (MPLA-PT). Netos efterfølger, Dos Santos, har ført partiet i en mere moderat retning, og i 1990 udnævntes det til et socialdemokratisk parti.